Kenners krap kop oor Eskom-aanstellingAndré de Ruyter Die aanstelling van André de Ruyter as die nuwe bestuurshoof van die sukkelende Eskom is uit talle oorde verwelkom, terwyl ander wonder of hy die beste kandidaat vir dié posisie was. De Ruyter is Maandag, ná maande se bespiegeling, aan die stuur van sake by die beleërde elektrisiteitsverskaffer aangestel. Sy eerste taak sal wees om die kragreus te herstruktureer om meer doeltreffend te wees en ook die land se kragverskaffing te verseker, ten einde verder ekonomiese verval te voorkom. In ŉ gesprek met Maroela Media sê Ted Blom, ŉ energiekenner, dat hy onkant gevang is deur die besluit, omdat De Ruyter nie ŉ ingenieursagtergrond het nie. Dié voormalige bestuurshoof van Nampak, wat ook 20 jaar in senior bestuursposte by die petrochemiese reus Sasol gedien het, het ŉ LLB en MBA agter sy naam. “Ek is taamlik verbaas oor sy aanstelling, omdat sy CV aandui dat hy geen ingenieursvaardighede het nie. Die minister het self aangekondig dat dit ŉ vereiste is. Tans blyk dit dat ons weer begin waar ons ŉ jaar terug was, met ŉ raad sonder enige van die nodige vaardighede.” Dit sal nie die eerste keer wees dat dié 51-jarige ŉ omdraaistrategie in werking moet stel nie. In sy rol as Nampak se hoof moes De Ruyter die moeilike taak aanpak om die onderneming om te draai nadat dit deur moeilike ekonomiese omstandighede in twee van sy hoofmarkte, Angola en Nigerië, getakel is. Kritici wys egter daarop dat die verpakkingsonderneming se aandeelprys met sowat 75% gedaal het sedert De Ruyter vier jaar gelede die leisels oorgeneem het. “Ek twyfel of hy die taak gaan kan aanpak om die herstrukturering teweeg te bring, maar hy het wel die vaardighede om die maatskappy na moontlike privatisering te lei. Dit is definitief nou ŉ moontlikheid,” sê Blom. Ander het die besluit geloof. Die Organisasie teen Belastingmisbruik (Outa) se Wayne Duvenage sê dat die organisasie De Ruyter se aanstelling verwelkom. “Ons ekonomie hang van Eskom af en stabiele, bevoegde leierskap is nou nodig om die organisasie om te draai. Wanneer dit by ŉ gebroke entiteit soos Eskom kom, kan De Ruyter se kundigheid die werk gedoen kry. “Ons vertrou dat daar egter geen verdere politieke inmengery sal wees in sy rol nie en dat die regerende party hom sal toelaat om sy moeilike werk uit te voer om Eskom reg te ruk. Ons hoop De Ruyter kan die bal nou aan die rol kry.” Duvenage het ook opgemerk dat die onderneming nou kontinuïteit benodig, nadat dit die afgelope tien jaar deur tien verskillende bestuurshoofde se hande is. Was daar beter kandidate? Heelwat kenners van die bedryf het gedink dat Andy Calitz, die voormalige bestuurshoof van LNG Canada, die leisels sou oorneem. “Dit was ons voorspelling,” het Roger Lilley, energiekenner gesê. Die ander kandidate vir die pos het die voormalige Eskom bestuurshoof, Jacob Maroga ingesluit. Hy was aan die stuur van sake van 2007 tot 2009. “Daar was ten minste ses kandidate wat dit in die broek het om die entiteit reg te ruk, met ŉ sterk Eskom-agtergrond en ŉ sterk energie-agtergrond,” sê Blom. Hy sê verder dat daar ook sterk internasionale kandidate was wat die leisels sou kon opneem.